DMT วิ่ง 4% เก็งกำไรก่อน XD ขึ้น 2 พ.ค. ลุ้น Q1 สดใส ท่องเที่ยวหนุน
DMT วิ่ง 4% ราคาแตะ 14 บ. คาดนักลงทุนเข้าซื้อเก็งกำไร ก่อนขึ้นเครื่องหมาย XD วันที่ 2 พ.ค.66 ปันผล 0.50 บ. พร้อมลุ้นผลงานไตรมาส 1/66 สดใส รับท่องเที่ยวฟื้นหนุนปริมาณรถผ่านทางด่วนเพิ่ม
DMT วิ่ง 4% เก็งกำไรก่อนขึ้นเครื่องหมาย XD วันที่ 2 พ.ค.66 พร้อมลุ้นผลงานไตรมาส 1/66 สดใส รับท่องเที่ยวฟื้นหนุนปริมาณรถผ่านทางด่วนเพิ่ม
27 มี.ค. 2566

ผู้สื่อข่าวรายงานว่า วันนี้ (27 มี.ค.66) ราคาหุ้นบริษัท ทางยกระดับดอนเมือง จำกัด (มหาชน) หรือ DMT อยู่ที่ระดับ 14 บาท บวก 0.50 บาท หรือ 3.70% สูงสุดที่ระดับ 14 บาท ต่ำสุดที่ระดับ 13.40 บาท ด้วยมูลค่าซื้อขาย 43.46 ล้านบาท

ทั้งนี้ดร.ศักดิ์ดา พรรณไวย กรรมการผู้จัดการ DMT กล่าวว่า คาดการณ์แนวโน้มผลการดำเนินงานในไตรมาส 1/66 น่าจะเติบโตต่อเนื่องจากช่วงปีก่อน เนื่องจากปริมาณนักท่องเที่ยวเพิ่มขึ้น ทั้งนี้ บริษัทฯตั้งเป้ารายได้ในปี 66 เติบโตเกิน 30% จากปีก่อน เนื่องจากคาดการณ์ปริมาณการจราจรเฉลี่ยไม่ต่ำกว่า 110,000 คันต่อวัน เพิ่มขึ้นจากปีก่อนที่มีปริมาณการจราจรเฉลี่ยอยู่ที่ 85,000 คันต่อวัน ซึ่งจำนวนปริมาณการจราจรดังกล่าวเป็นการคาดการณ์จากปริมาณจราจรที่เกิดขึ้นจริงในช่วงเดือนธ.ค.65 ที่ผ่านมา
สำหรับผลการดำเนินงานในปี 65 บริษัทฯ มีรายได้ค่าผ่านทาง 1,832 ล้านบาท เพิ่มขึ้น 52% จากปีก่อนที่มีรายได้ 1,202 ล้านบาท และมีกำไรสุทธิ 781 ล้านบาท เพิ่มขึ้น 93% จากช่วงปีก่อนที่มีกำไรสุทธิ 404 ล้านบาท
นอกจากนี้ ที่ประชุมคณะกรรมการบริษัทฯ ครั้งที่ 1/2566 เมื่อวันที่ 21 ก.พ.66 มีมติอนุมัติจ่ายเงินปันผลระหว่างกาลสำหรับผลการดำเนินงานงวดปี 65 จากกำไรสะสมในอัตราหุ้นละ 0.38 บาท รวมเป็นเงินประมาณ 449 ล้านบาท บริษัทฯ กำหนดวันกำหนดรายชื่อผู้ถือหุ้นที่มีสิทธิรับเงินปันผลระหว่างกาล (Record Date) ในวันพุธที่ 8 มี.ค.66 และกำหนดวันจ่ายเงินปันผลระหว่างกาล ภายในวันจันทร์ที่ 20 มี.ค.66
รวมทั้งมีมตินำเสนอต่อที่ประชุมสามัญผู้ถือหุ้นประจำปี 66 ในวันที่ 25 เม.ย.66 เพื่อพิจารณาอนุมัติการจ่ายเงินปันผลสำหรับผลการดำเนินงานประจำปี 65 จ่ายจากกำไรสุทธิปี 65 และกำไรสะสมให้แก่ผู้ถือหุ้นของบริษัทฯ ในอัตราหุ้นละ 0.50 บาท เป็นเงินประมาณ 591 ล้านบาท
ทั้งนี้การประกาศจ่ายเงินปันผลในอัตรา 0.50 บาทต่อหุ้นนั้น ยังไม่แน่นอนขึ้นอยู่กับการอนุมัติของที่ประชุมสามัญผู้ถือหุ้น หากที่ประชุมสามัญผู้ถือหุ้นอนุมัติการจ่ายเงินปันผลตามที่คณะกรรมการบริษัทเสนอ บริษัทฯจะจ่ายเงินปันผลในวันพฤหัสที่ 25 พ.ค.66 ซึ่งกำหนดให้วันกำหนดรายชื่อผู้ถือหุ้น (Record Date) ที่มีสิทธิรับเงินปันผล คือ วันที่ 3 พ.ค.66 กำหนดขึ้นเครื่องหมาย XD วันที่ 2 พ.ค.66 และกำหนดจ่ายเงินปันผลวันที่ 25 พ.ค.66